|  *Blanka Vlašić*  |
| --- |
|  |
|  |
| Pilnas vardas | Blanka Vlašić |
| Gimė | 1983 m. lapkričio 8 d. (38 metai)  Splitas, Jugoslavija |
| Atstovauja (-vo) | Kroatijos vėliava Kroatija |
| Aktyvumo metai | 1997 - dabar |
|  |
| Rungtys | Šuolis į aukštį |
| Asmeniniai rekordai | LS: 2,08 (NR)  UP: 2,06 (NR) |
| Treneriai | Joško Vlašić, Bojan Marinović |
|  |
| Olimpinės žaidynės |
| **Auksas**0 | **Sidabras**1 | **Bronza**0 | **Suma**1 |
| Pasaulio čempionatas |
| **Auksas**2 | **Sidabras**0 | **Bronza**0 | **Suma**2 |
| Pasaulio uždarų patalpų čempionatas |
| **Auksas**2 | **Sidabras**1 | **Bronza**1 | **Suma**4 |
|  **Europos lengvosios atletikos čempionatas**  |
| **Auksas**1 | **Sidabras**0 | **Bronza**0 | **Suma**1 |
|  |
| Kiti titulai | Viduržemio jūros čempionė,  Nacionalinė čempionė |
| World Athletics profilis: |  |

**Blanka Vlašić** (g. 1983 m. lapkričio 8 d. Splite, Jugoslavijoje) – Kroatijos lengvosios atletikos sportininkė, kuri specializuojasi šuolio į aukštį rungtyje. Šalies atvirto stadiono ir uždarų patalpų nacionalinių rekordų savininkė. Kroatijos olimpinės rinktinės narė ir daugkartinė pasaulio čempionė.

Biografija
----------

Blanka Vlašić gimė Splite, sportininkų šeimoje. Jos mama domėjosi krepšiniu ir slidinėjimo lenktynėmis, o jos tėvas Joško Vlašić buvo tarptautinio lygio lengvaatletis dešimtkovininkas, kuris pasiekė šalies nacionalinį rekordą. Būtent jis jai padėjo įsitvirtinti lengvojoje atletikoje ir tapo jos treneriu. Blanka vaikystėje praktikavosi sprinto rungtyse, bet augdama nusprendė, kad šuolio į aukštį rungtis jai labiau tinka dėl aukšto ūgio ir plonos talijos. Dar būdama visai jauna ji pradėjo vykdyti IAAF pasaulinius normatyvus ir penkiolikos metų pasiekė 1,80 m asmeninį rekordą. Po metų jos asmeninis rekordas jau siekė 1,93 m. 1999 m. sportininkė debiutavo pasaulio jaunimo lengvosios atletikos čempionate ir liko 8 vietoje. Jau po metų, dar būdama nepilnametė, sportininkė atstovavo savo šaliai 2000 m. vasaros olimpinėse žaidynėse. Atkrentamajame raunde ji įveikė 1,92 m aukštį, bet į finalą nepateko. 2001 m. sportininkė debiutavo pasaulio čempionate. Vlašić puikiai pasirodė pirmame raunde ir pateko į finalą, kur su 1,94 m rezultatu liko šeštoje vietoje. 2002 m. Miunchene, Vokietijoje vykusiame Europos čempionate sportininkė padarė savo debiutą ne uždarų patalpų varžybose. Finale su 1,89 m rezultatu ji liko penktoje vietoje. Po metų įvykusiame pasaulio uždarų patalpų čempionate jai pritrūko iki prizinių vietų ir liko ketvirta. 2003 m. Pasaulio čempionate sportininkė vėl gi pateko į finalą, bet šįkart galutinėje rikiuotėje buvo laipteliu žemiau ir tenkinosi septinta vieta su 1,95 m rezultatu. 2004 m. pasaulio uždarų patalpų čempionate Vlašić pelnė savo pirmąjį stambiausių varžybų medalį. Įveikusi 1,97 m aukštį ji pelnė bronzos medalį. Tais pačiai metais vykusios olimpinėse žaidynėse Blankai vėl nepasisekė patekti į geriausiųjų dešimtuką ir finale ji liko 11 vietoje. Po metų Helsinkyje įvykusiame pasaulio čempionate sportininkė patyrė fiasko. Iššokusi 1,88 m aukštį jai nepavyko jo pagerinti ir į finalinį etapą ji nepateko. 2006 m. Maskvoje įvyko vienuoliktasis uždarų patalpų pasaulio čempionatas. Jame Vlašić atsigriebė už praeitų dviejų sezonų nesėkmes ir stambiausiose varžybose pirmą kartą pademonstravo 2,00 m aukštį. Sportininkė pelnė sidabrinį medalį. 2006 m. Europos čempionate Blanka nepradžiugino savo gerbėjų pirmuoju Europos čempionatų medaliu ir liko ketvirtoje vietoje. Osakoje vykusiame 2007 m. Pasaulio lengvosios atletikos čempionate sportininkė įveikė 2,05 m aukštį ir pelnė aukso medalį. Tais pačiai metais sportininkė taip pat laimėjo IAAF pasaulio finalo varžybas ir galiausiai už puikius pasiekimus pelnė Europos metų lengvaatletės apdovanojimą. Po metų Blanka pelnė dar du svarbaus rango medalius: aukso medalį uždarų patalpų pasaulio pirmenybėse ir pirmąjį sidabro medalį 2008 m. vasaros olimpinėse žaidynėse. 2009 m. Pasaulio lengvosios atletikos čempionate sportininkė parvežė jau antrąjį savo aukso medalį į šalį. 2010 m. Pasaulio uždarų patalpų lengvosios atletikos čempionate Vlašić šuolio į aukštį sektoriuje įveikė 2,00 m aukštį ir pelnė aukso medalį. Tais pačiais metais sportininkė dar kartą pelnė geriausios Europos lengvaatletės titulą.

Pasiekimai
----------

| Metai | Turnyras | Vieta | Rezultatas |
| --- | --- | --- | --- |
| 1999 | Pasaulio jaunimo čempionatas | 8 | 1,75 |
| 2000 | Olimpinės žaidynės | 17 | 1,92 |
| 2001 | Pasaulio uždarų patalpų čempionatas | 6 | 1,94 |
| 2002 | Europos čempionatas | 5 | 1,89 |
| 2003 | Pasaulio uždarų patalpų čempionatas | 4 | 1,96 |
| 2003 | Pasaulio čempionatas | 7 | 1,95 |
| 2004 | Pasaulio uždarų patalpų čempionatas | 3 | 1,97 |
| 2004 | Olimpinės žaidynės | 11 | 1,89 |
| 2005 | Pasaulio čempionatas | 17-19 | 1,88 |
| 2006 | Pasaulio uždarų patalpų čempionatas | 2 | 2,00 |
| 2006 | Europos čempionatas | 4 | 2,01 |
| 2007 | Europos uždarų patalpų čempionatas | 4 | 1,92 |
| 2007 | Pasaulio čempionatas | 1 | 2,05 |
| 2008 | Pasaulio uždarų patalpų čempionatas | 1 | 2,03 |
| 2008 | Olimpinės žaidynės | 2 | 2,05 |
| 2009 | Europos uždarų patalpų čempionatas | 5 | 1,92 |
| 2009 | Pasaulio čempionatas | 1 | 2,04 |
| 2010 | Pasaulio uždarų patalpų čempionatas | 1 | 2,00 |
| 2010 | Europos čempionatas | 1 | 2,03 |

Išnašos
-------

1. ↑  www.spikesmag.com Archyvuota kopija 2012-03-09 iš Wayback Machine projekto.
2. ↑  www.iaaf.org Archyvuota kopija 2009-05-27 iš Wayback Machine projekto.
3. ↑  www.spikesmag.com Archyvuota kopija 2012-03-09 iš Wayback Machine projekto.
4. ↑  www.iaaf.org Archyvuota kopija 2011-01-31 iš Wayback Machine projekto.
5. ↑  www2.iaaf.org Archyvuota kopija 2009-08-04 iš Wayback Machine projekto.

Nuorodos
--------

* Blanka Vlašić IAAF svetainėje Archyvuota kopija 2010-06-10 iš Wayback Machine projekto.

| Apdovanojimai |
| --- |
| Prieš tai:**Švedija Carolina Klüft  Ispanija Marta Domínguez** | **Europos metų lengvaatletė**2007  2010 | Po to:**Rusija Jelena Isinbajeva  -** |